text: Vestas lukker helt ned i Varde
  12 januar 2012 kl. 19.57
  Alle Vestas-aktiviteter i Varde lukker og slukker. Det slog Vestas topledelse fast overfor TV SYD torsdag aften.
  Alt håb om at dele af Vestas hidtidige aktiviteter i Varde skulle fortsætte efter torsdagens fyringsrunde i vindmølle-koncernen forstummede her til aften, da topledelsen i Vestas overfor TV SYD slog fast, at alle aktiviteter i Varde ophører.
  Fra morgenstunden var meldingen fra Vestas, at det var produktionen af mølletårne i Varde, der skulle nedlægges. Det gav håb om, at andre afdelinger i Varde kunne bevares - men det er altså ikke tilfældet.
  De 188 ansatte ved tårnproduktionen bliver fyret, mens de 160 øvrige ansatte i andre Vestas-afdelinger i byen skal forhandle om fratrædelser og omplacering.
  